
hatósági irodavezető
A jelenléti ív a jegyzőkönyv mellékletét képezi.

Gergely Zoltán polgármester: Üdvözölte a jelenlévőket és megnyitotta a 2011. szeptember 29-ei soron kívüli testületi ülést. Megállapította, hogy a képviselő-testület határozatképes. Csomor János továbbképzésen vesz részt. Kovácsné Tősér Zsuzsanna egyéb elfoglaltsága miatt nem tud részt venni az ülésen. Jegyzőkönyvvezetőnek Szabó Gábornét javasolta, akinek egyhangú szavazással a Képviselő-testület elfogadta személyét.  
Ezt követően napirendi pontokra tett javaslatot, melyet a testület egyhangúan elfogadott.
Javasolt napirendi pontok:
1. Településszerkezeti Terv módosítása
2. A 3/2005. (IV. 01.) rendelet (HÉSZ) módosítása


3. A REGIO-KOM KEOP – 7.1.1 pályázatához készített RMT megismerése
4. A REGIO-KOM KEOP-7.1.1 pályázatához polgármesteri felhatalmazás nyilatkozattételre
5. A REGIO-KOM Társulási Megállapodásának módosítása
6. A Bursa Hungarica Ösztöndíjpályázathoz való csatlakozás
7. A Passzer Nyomdaipari Kft-vel kötött megállapodás jóváhagyása
159/2011. (IX. 29.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2011. szeptember 29-i soron kívüli ülés napirendi pontjait egyhangúan elfogadta. 

1. napirend: Településszerkezeti Terv módosítása

Gergely Zoltán polgármester: Megadta a szót a főépítésznek, s kérte ajánlja be a napirendi pontot.
Farkas Renáta főépítész: Ismertette milyen módosítások, változások érintik a településszerkezeti tervet. Magát a településszerkezeti tervet két helyen módosítja a jelenlegi folyamat. Az egyik a Kossuth Lajos út 3666, 3667/1 3669 és 3871/14 helyrajzi számon a jelenleg hatályos településrendezési terv útbővítést ír elő. Erre az útbővítésre nagy valószínűséggel nincs szüksége a településnek, ill. nem kívánja ezt a bővítést végre hajtani. Ezért úgy módosul a település rendezési terve, hogy a szabályozási szélesség itt visszaállna a jelenlegi helyére ill. a Kossuth út jobb beláthatóságának érdekében a telkek beépíthetőségének megtartása mellett a jelenlegi tervezett szabályozási vonal váljon kötelező építési vonallá. 

A másik módosítás a Deák Ferenc utca – Prohászka Ottó utca – Kuruc utca által határolt tömböt átszelő tervezett út megszüntetése lakossági kezdeményezésre. 
A rendezési tervnek az építési törvény által előírt egyeztetési eljárása lezajlott. A közlekedési hatóságnak volt ellenvetése egyedül, a kerékpárúttal kapcsolatos hatósági engedélyezés során felmerült problémákat szerette volna rendezési terv keretein belül előbbre vinni. Kérte, hogy készüljön egy útminta keresztszelvény arról, hogy az úton jelen állapotában is, ill. a rendezési terv módosítása során kialakult állapotában is elfér a szükséges infrastruktúra. Ez megtörtént. A Képviselő-testülettel a törvény szerint ismertetni kell a kihirdetéskor beérkezett véleményezést. Egy hónap idő alatt nem érkezett vélemény. Továbbá ismertetésre került az állami főépítész Étv. 9.§ (6) bekezdése szerinti szakmai véleménye. 
Petró Géza a Pénzügyi és Városfejlesztési Bizottság elnöke: A Pénzügyi és Városfejlesztési Bizottság egyhangúan támogatta és elfogadásra javasolta az előterjesztést.
Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

160/2011.(IX.29.) határozat:

/Jászárokszállás város Településrendezési Tervének részét képező Településszerkezeti Terv 2011. évi módosításáról/
Jászárokszállás Város Önkormányzatának Képviselő-testülete az épített környezet alakításáról és védelméről szóló 1997. évi LXXVIII. törvény 7.§ (3) bekezdés b) pontja alapján a 42/2005. (III.31.) határozatával jóváhagyott Településszerkezeti Tervét az EX! Építésziroda Kft által GJ-1101 törzsszámon készített, „Jászárokszállás Város Településrendezési Terveinek és Helyi Építési Szabályzatának 2011. évi 1. módosítása – a településszerkezeti terv módosítása” című melléklet szerint módosítja.

A határozat mellékletei:

1.)
Jászárokszállás Város Településrendezési Terveinek és Helyi Építési Szabályzatának 2011. évi 1. módosítása – a településszerkezeti terv módosítása,

2.)
Jászárokszállás Város Településrendezési Terveinek és Helyi Építési Szabályzatának 2011. évi 1. módosítása – a településszerkezeti terv és a szabályozási terv módosításának alátámasztó munkarészei.

Határidő: értelemszerűen

Felelős: polgármester, főépítész
Erről értesül: 1./ Műszaki Iroda Helyben

                      2./ Főépítész Helyben

                      3./ Irattár.

2. napirend: A 3/2005. (IV.01.) rendelet  (HÉSZ) módosítása
Gergely Zoltán polgármester: Felkérte Farkas Renáta főépítészt a HÉSZ módosítási javaslatainak ismertetésére. 
Farkas Renáta főépítész:  A Településszerkezeti Terv módosításával kapcsolatban elhangzottakat a következőkkel egészítette ki:  2 olyan módosítási cél szerepelt a mostani eljárásban, ami a településszerkezeti tervet nem érintette, csak a helyi építési szabályzatot. Ezek közül az egyik módosítás az volt, hogy jelenleg a helyi építési szabályzatban szerepel egy olyan paragrafus,bekezdés miszerint: „Lakóterületen egy telken legfeljebb 500 m2 telekterület építhető be, abban az esetben is, ha az övezeti szabályok egyébként ennél nagyobb terület beépítést is lehetővé tennék.” A módosítási cél az volt, hogy ezt az 500 m2-es korlátot vegyék ki a rendezési tervből. 
Következő módosítási célt az Építésügyi Hatóság kezdeményezte, miszerint az oldal- és hátsókertre vonatkozó helyi építési szabályok kerüljenek pontosítása. Ez megtörtént. Az egyeztetési eljárás, az egyeztető tárgyalás a településszerkezeti tervvel azonos időpontban lefolytatásra került. 
Petró Géza a Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta. Egyhangúan támogatta és elfogadásra javasolta az előterjesztést.

Gergely Zoltán polgármester: Elmondta, hogy sokszor kerül változtatásra a helyi építési szabályzat. 
Szavazásra bocsátotta a rendeletmódosítási javaslatot. Megállapítja, hogy a Képviselő-testület egyhangúan elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 19/2011. (IX.30.) önkormányzati rendelete Jászárokszállás Város Helyi Építési Szabályzatáról és Szabályozási Tervéről szóló 3/2005. (IV.01.) rendelet módosításáról

A rendelet a jegyzőkönyv mellékletét képezi. 

3. napirend: A REGIO-KOM KEOP - 7.1.1 pályázathoz polgármesteri felhatalmazás nyilatkozattételre

Gergely Zoltán polgármester: Közismert, hogy ezt a pályázatot a 33 település közösen adta be. Ennek keretében a hulladéklerakóba egy válogató rendszer kerülne megépítésre, a 33 településen összesen 4 hulladékudvarral. Ebből egy hulladékudvar itt Jászárokszálláson épül meg. A határozati javaslat lényege: ezen területre a KEOP-nak erre a pályázatára az önkormányzatok nem adtak be külön pályázatot. Erről kell nyilatkozatot tenni és meg kell hatalmazni a polgármestert, hogy aláírhatja a beadásra előkészített anyagot. Két éves előkészítés után került abba a stádiumba a pályázat, hogy a 2. ütem beadható legyen. Előreláthatólag az építkezés 2013-ban kezdődhet el.
Petró Géza a Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta. Egyhangúan támogatta és elfogadásra javasolta az előterjesztést.

Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:
161/2011.(IX.29.) határozat:

/„A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázat beadásához polgármesteri felhatalmazás nyilatkozattételre/
Jászárokszállás Város Önkormányzatának Képviselő-testülete jelen határozatában „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázat beadásához felhatalmazza a település polgármesterét, hogy az alábbi nyilatkozatot tegye:

„Alulírott Gergely Zoltán, mint Jászárokszállás település polgármestere nyilatkozom, hogy Jászárokszállás település a REGIO-KOM Társulás „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projektjén kívül nem vesz részt más pályázatban, támogatási konstrukcióban az adott projekthez, illetve projektelemhez kapcsolódóan.

Ezen nyilatkozatomat a REGIO-KOM Társulás „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázatához adtam ki.”
Határidő: 2011. szeptember 29.

Felelős: polgármester.

Erről értesülnek:         1./ REGIO-KOM Társulás 5100 Jászberény, Lehel vezér tér 18.

                                    2./ Gergely Zoltán polgármester

3./ Irattár.
4. napirend: A REGIO-KOM KEOP - 7.1.1 pályázathoz készített RMT megismerése
Gergely Zoltán polgármester: Ez a terjedelmes anyag azzal foglalkozik, hogy a beruházás megvalósulása esetén milyen hosszú ideig kell azt abban foglaltakat fenntartani, milyen változásokat fog hozni, hogyan változnak a térítési díjak. A befejezést követően ennek a rendszernek minimum 5 évig működni kell. Erre kötelezettséget kell vállalni. Arról kell nyilatkozni, hogy ezt ismerik a képviselők. Ez sajnos díjemelést fog jelenteni a szemétszállítási díjaknál. A lerakási díjak jelentősen meg fognak emelkedni azáltal, hogy több műveletet végeznek el a szeméttel. Csak az a szemét kerül a lerakóba, amit már nem tudnak hasznosítani. A papír, a fémek, az üvegek kiszedésre kerülnek. Ennek a költsége elég nagy. Magának a technológiának a működtetése elég költséges, a visszanyert anyagoknak az ára, értéke ezt egyenlőre nem fedezi. Remélhetőleg a későbbiekben, ha a válság véget ér, úgy alakul majd az ára, hogy kifutja a plusz költségeket.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést, az abban foglaltakat egyhangú szavazással támogatja és elfogadásra javasolja a Képviselő-testület felé. 

Csőke István képviselő: Az ismertetett anyagból kiderült, hogy ha vmelyik önkormányzat nem szavazza meg, akkor meghiúsul a pályázat. Arról érdeklődött, hogy van-e ismeret arról, hogy ez a pályázat végig fog-e menni mind a 33 településen.

Gergely Zoltán polgármester: Bízik benne, hogy mind a 33 település elfogadja. Több alkalommal szavaztak már erről. Az első körben ezt már mindenki vállalta. A lényeg már nem változik, csak a megfogalmazásba pontosítások kerültek, ezért került vissza az anyag a Testület elé.
Gergely Béláné képviselő: Kifejezte, hogy ha jó értelmezi az együttműködési megállapodás módosítást,  ill. a jogszabályi módosítást, ami mögötte van, akkor a Képviselő-testületnek nincs választási lehetősége. Meg kell szavazni, mert ha nem kerülne megszavazásra, akkor a jásztelki hulladéklerakó működése veszélyeztetve lenne. A hulladékfeldolgozó csak akkor működhet tovább, ha ezt a fejlesztést végrehajtják. 
Gergely Zoltán polgármester: Ha ez nem pályázattal készül el, akkor saját erőből kell megoldani. Ahhoz, hogy hosszabb távon működjön a lerakó, ezek a beruházások elengedhetetlenek.
Gergely Béláné képviselő: Kéri kiemelni, hogy a szemétszállításnál bekövetkező áremelés a Képviselő-testület akaratától független. Hiszen a szemétlerakó és a jásztelki hulladékfeldolgozó telep csak akkor működhet, ha ez a fejlesztés megvalósul. Ez a fejlesztés pedig elkerülhetetlenül áremeléssel jár. 
Gergely Zoltán polgármester: Mindenképpen költséges a beruházás, de elengedhetetlen a lerakó működtetéséhez. Az áremelés csak akkortól él, amikor a beruházás megvalósul, 2013-tól. Elképzelhető viszont az is, hogy a későbbiekben hatósági áras lesz a víz, szennyvíz és szemétszállítás.
Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

162/2011.(IX. 29.) határozat:

/A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázat beadásához készített Részletes Megvalósíthatósági Tanulmány, és az abban bemutatott üzemeltetési koncepció, díjpolitika és díjképzés megismeréséről, adatainak valóságnak való megfelelésről, azoknak betartásáról és a fenntartási időszak végéig történő vállalásról/
Jászárokszállás Város Önkormányzatának Képviselő-testülete jelen határozatában rögzíti, hogy „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázat beadásához elkészült Részletes Megvalósíthatósági Tanulmányban feltüntetett – az önkormányzatunk által az üzemeltetési koncepció alátámasztásához nyújtott – adatok, információk a valóságnak megfelelnek, továbbá a Részletes Megvalósíthatósági Tanulmányt, és az abban bemutatott üzemeltetési koncepciót, díjpolitikát, díjképzést ismeri, és annak betartását a támogatás visszafizetésének terhe mellett vállalja a projekt befejezését követő minimum öt évig. 

Határidő: azonnal

Felelős: polgármester.

Erről értesülnek: 1./ REGIO-KOM Társulás 5100 Jászberény, Lehel vezér tér 18.

 2./ Irattár.

5. napirend: A REGIO-KOM Társulási Megállapodásának módosítása

Gergely Zoltán polgármester: Felkérte Dr. Gábris Emese jegyzőt a REGIO-KOM Társulási Megállapodásának módosítása ismertetésére.
Dr. Gábris Emese jegyző: A REGIO-KOM Társulási Tanács a 2011.szept.16-án tartott ülésén módosította a Társulási Megállapodást. Ez azon önkormányzatokra vonatkozik, akik a területükön keletkező települési szilárd hulladék begyűjtését, mint közszolgáltatási feladatot a Társulásra bízták. Eredetileg a Társulási Megállapodás szövege szerint: ezen közszolgáltatási feladat ellátásnak ellenértékét a társulás tagjai megvitatják és az elfogadott ellenérték összehangolt alkalmazására törekednek. Ezt a tagok kérésére módosították úgy, hogy a feladatok ellenértékéről a Társulás tagjai egymással egyeztetnek, azt a Társulási Tanács ülésén megvitatják és azt egységesen alkalmazzák. Ezt a Társulási Megállapodás módosítását minden tagönkormányzatnak meg kell vitatni és elfogadni.
Gergely Zoltán polgármester: Megjegyezte, hogy ennek nem része Jászárokszállás, mert saját gépkocsival történik a szemétszállítás, de mind a 33 településnek jóvá kell hagyni, mert az alapszabály módosításának ez a szabálya.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést, az abban foglaltakat egyhangú szavazással támogatja és elfogadásra javasolja a Képviselő-testület felé. 

Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

163/2011.(IX. 29.) határozat:

/A REGIO-KOM Térségi Kommunális Szolgáltató Társulás módosítással egységes szerkezetbe foglalt Társulási Megállapodásának elfogadásáról/

Jászárokszállás Város Önkormányzata a helyi önkormányzatok társulásairól és együttműködéséről szóló 1997. évi CXXXV. törvény 4.§ (1) bekezdés b) pontjában foglalt felhatalmazás alapján a REGIO-KOM Térségi Kommunális Szolgáltató Társulásnak a módosításokkal egységes szerkezetbe foglalt Társulási Megállapodását a Társulási Tanács 2011. szeptember 16. napján hozott 27/2011. (IX.16.) határozatával jóváhagyott tartalommal - a mellékelt írásbeli előterjesztés szerint - elfogadja és jóváhagyja.

Az Önkormányzat felhatalmazza Dr. Knorr János ügyvéd Irodáját (5100 Jászberény, Dózsa Gy. út 31.) az egységes szerkezetbe foglalt Társulási Megállapodás Magyar Államkincstár Jász-Nagykun-Szolnok Megyei Területi Igazgatósága (5002 Szolnok, Liget út 6.) és a helyi önkormányzatok feletti törvényességi felügyeletet gyakorló szervezet felé történő benyújtására, és az eljárásban jogi képviselet ellátására.

A Képviselő-testület felhatalmazza a Polgármestert a Társulási Megállapodás aláírására.

Jelen határozat egy példányát kiadmányozni rendeli a REGIO-KOM Térségi Kommunális Szolgáltató Társulás részére.

Határidő: 2011. október 31.

Felelős: polgármester.

Erről értesülnek: 1./ REGIO-KOM Társulás 5100 Jászberény, Lehel vezér tér 18.

 2./ Dr. Knorr János ügyvéd Irodája 5100 Jászberény, Dózsa Gy. út 31.

 3./ Irattár.

6.napirend: A Bursa Hungarica Felsőoktatási Önkormányzati Ösztöndíjpályázathoz való csatlakozásról
Gergely Zoltán polgármester: A Bursa Hungarica Ösztöndíjpályázatban a kezdetektől részt vesz a település. A Bursa Hungarica Ösztöndíjpályázatnak 2 típusa van. Az „A”típusú pályázat esetén : 10 hónap, azaz két egymást követő tanulmányi félév, a „B”típusú pályázat esetén : 3X10 hónap, azaz hat egymást követő tanulmányi félév. Az önkormányzat köteles is mindkét pályázatot kiírni. A pályázatokat az Egészségügyi, Szociális és Családvédelmi Bizottság bírálja el. Ez azt jelenti, hogy minden pályázóhoz havonta 5.000,- Ft-ot biztosít vissza nem térítendő támogatásként az önkormányzat. Az „A” típus esetén ez 50.000,-Ft, a  „B” típus esetén ez 150.000,- Ft. A pályázat lényege, hogy ugyanennyit biztosít hozzá a Kormány. Ez azt jelenti, hogy minden hónapban 10.000,- Ft-ot kapnak azon fiatalok, akik ennek a pályázatnak részesei lehetnek. Ennek a keretösszege 575.000,- Ft, így idén eddig a határig lehet pályázni.
Szerző Csaba képviselő: Az Oktatási, Sport és Ügyrendi Bizottság megtárgyalta az előterjesztést, az abban foglaltakat egyhangú szavazással támogatja és elfogadásra javasolja a Képviselő-testület felé. 
Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

164/2011.(IX.29.) határozat:

/A Bursa Hungarica Felsőoktatási Önkormányzati Ösztöndíjpályázathoz való csatlakozásról/

1./ Jászárokszállás Város Önkormányzatának Képviselő-testülete elhatározza a Bursa Hungarica Felsőoktatási Önkormányzati Ösztöndíjpályázat 2012. évi fordulójához való csatlakozását, ennek megfelelően az „A” és „B” típusú pályázatok kiírását. A Képviselő-testület felhatalmazza Gergely Zoltán polgármestert a csatlakozási nyilatkozat aláírására.

2./ Jászárokszállás Város Önkormányzatának Képviselő-testülete kötelezettséget vállal arra, hogy a 2012. évi költségvetésében 575.000,-Ft, azaz Ötszázhetvenötezer forint összeggel biztosítja a csatlakozást, valamint a hátrányos helyzetű szociálisan rászoruló fiatalok továbbtanulásának támogatásához szükséges fedezetet.   

Határidő: az 1./ pont tekintetében: 2011. október 14.; a 2./ pont tekintetében: a pályázati 
      időtartam alatt

Felelős:   az 1./ pont tekintetében: Gergely Zoltán polgármester; a 2./ pont tekintetében: Dr. 
     Gábris Emese jegyző

Erről értesül:

1) Hatósági Iroda Helyben

2) Pénzügyi Iroda Helyben

3) Irattár.

7. napirend: A Passzer Nyomdaipari Kft-vel kötött megállapodás jóváhagyásáról
Gergely Zoltán polgármester: Előzmény: „Volt egyszer egy gyarokparti iskola” címmel könyv kiadására került sor. A könyv 350 példányban jelent meg. Dr. Csányi Sándor Úr 800.000,- Ft-tal támogatta a megjelenést, vagyis a teljes nyomdai költséget kifizette. Az volt a feltétele, hogy a szerződést az Önkormányzattal köti meg, és annak kell ezt az összeget továbbítani a nyomda részére. A szerződés megköttetett Dr. Csányi Sándor Úrral, az összeg megérkezett az Önkormányzat számlájára. A megállapodást aláírta a nyomda is, de addig nem kerül polgármesteri aláírásra, míg a jelen határozat elfogadásra nem kerül. Felkérte a jegyző asszonyt kiegészítésének megtételére.

Dr. Gábris Emese jegyző: A könyv felelős kiadója a Passzer Nyomdaipari Kft, ő jogosult a könyvet kiadni, forgalomba hozni. Ő köteles megfizetni a szerzői díjat és a könyv megjelentetésével kapcsolatos valamennyi költséget. A kiadó felhasználási joga kizárólagos, ill. a szerzőnek is kizárólagos joga van arra, hogy megválassza, mely személlyel, céggel, kft.-vel szeretné a művét kiadatni. A jelen esetben az Önkormányzat szerepe csak ezen támogatás tovább utalása a könyvre, az abból származó bevételre a jogszabályok értelmében nem formálhatunk jogot. Ezért egy olyan megállapodást kell kötni a Passzer Nyomdaipari Kft.-vel, amelyben benne foglaltatna, hogy az Önkormányzat ezt a 800.000,- Ft-ot továbbutalja a könyv megjelentetési költségeire a Kft.-nek, és kijelenti, hogy ezen díj teljes  összege a Dr. Csányi Sándor által az Önkormányzatnak kifejezetten erre a célra átutalt 800.000,- Ft összegű támogatásából származik. Illetve a fenti támogatás továbbutalásán kívül a könyv megjelentetési költségeire saját forrásból támogatást nem nyújt az Önkormányzat.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést, az abban foglaltakat egyhangú szavazással támogatja és elfogadásra javasolja a Képviselő-testület felé. 

Gergely Zoltán polgármester: Megkérte Ádám Gábornét, ismertesse kiegészítését.
Ádám Gáborné könyvtárigazgató: Mondanivalójában összefoglalta, hogy a gyarokparti könyv alkotói megkeresték a könyvtárat, de csak műhely munkát kértek ( fénykép gyűjtés, scannelés... stb.). Az anyag összegyűjtése után az alkotók Kovács Bélát kérték fel a könyv megírására, aki felvette a kapcsolatot a Passzer Nyomdipari Kft.-vel a kiadással kapcsolatban. Illetve anyagi támogatást kérő levelet írt Dr. Csányi Sándor Úr részére, hiszen nagyszülei révén érintett a megjelenő könyv témájában. Dr. Csányi Sándor Úr a könyv előszavának megírásával és anyagi hozzájárulásával is támogatta a megjelenő könyvet. Átutalta a 800.000,-Ft-ot az Önkormányzat részére a nyomdai költségekre. Így az Önkormányzatnak a könyvvel kapcsolatban kiadása nem volt. A könyvbemutatóval kapcsolatban is mindent az alkotók szerveztek a helyszín választásától egészen a meghívókig . A könyvtár csak a könyvek kiosztásában segítkezett.
Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

165/2011.(IX.29.) határozat:

/A Passzer Nyomdaipari Kft-vel kötött megállapodás jóváhagyásáról/

Jászárokszállás Város Önkormányzatának Képviselő-testülete jóváhagyja a Passzer Nyomdaipari Kft-vel Kovács J. Béla: Volt egyszer egy gyarokparti iskola című könyv megjelentetési költégeire a Dr Csányi Sándor magánszemély által az Önkormányzat bankszámlájára e célra utalt 640.000,-Ft + ÁFA, összesen 800.000,-Ft, azaz Nyolcszázezer forint továbbutalásáról szóló megállapodást, és egyidejűleg felhatalmazza Gergely Zoltán polgármestert a megállapodás aláírására.

Határidő: értelemszerűen

Felelős: Gergely Zoltán polgármester

Erről értesülnek: 1./ Passzer Nyomdaipari Kft. 1146 Budapest, Abonyi u. 17.

2./ Pénzügyi Iroda Helyben

 3./ Irattár.

Gergely Zoltán polgármester: Megállapítja, hogy a napirendi pontok végére értek. Megköszöni a részvételt és bezárja az ülést. 

Jegyzőkönyv lezárva: 2011. szeptember 29. 16 óra 03 perckor
Kmf.

Gergely Zoltán 





Dr. Gábris Emese 
  polgármester        






jegyző
